Ego Hugo, Dei gratia dux Burgundie, notum facio presentibus et futuris quod Hugo de Cirille in presentia mea recognovit quod injuste calumniatus fuisset fratribus ecclesie Fonteneti decimam de Plaaneto, quia a testantibus legitimis viris agnovisset quod ipse et uxor ejus, filia Bernardi de No, nullum jus habebant in eadem decima. Proinde ipsius decime querelam et calumniam et omnes alias, si quas in territoriis Plaaneti vel Salvisiaci adversus fratres Fonteneti habebat querelas sive calumnias, ipse et uxor ejus ex toto relinquentes, laudaverunt bona fide XIIor nummum census de prato Theobaldi de Bonefiaco, quos ecclesie Fonteneti dederat Wiardus, filius Waleranni de No, et acensiam quam ipse Wiardus et mater ejus ante fecerant duorum solidorum. Laudaverunt quoque monachis in Parvo Jalliaco, in bosco et in plano, omnem aisantiam, et omnem usum, pasturas scilicet omnibus animalibus eorum, pastionem porcis, ligna ad ardendum et carbonem faciendum, ad edificandum et omnia necessaria eorum, excepto quod essartum ibi ad agricolandum non facient, nec prata nova. Si ab hominibus Salvisiaci prata ibi quoquomodo acquisierint, tali usagio ea ibi teneant et habeant, quali homines de Salvisiaco, nec ea vendere aut dare poterunt absque assensu illius. Si forte damnum aliquid in terra eorum fratres Fonteneti aut res eorum vel mercennarii fecerint, capitali tantum restituto, sine alia emenda, quieti remaneant. Hec omnia predictus Hugo, laudante uxore sua Adelina, ita dedit et concessit fratribus ecclesie Fonteneti, et propter hoc receptus est in capitulo ab eisdem fratribus, et in omnibus beneficiis domus ipsius. Et concessum est ei ad mortem tale servitium pro eo fieri, quale pro monacho, ubi eum sancta receperit ecclesia. Pro his omnibus habuit de beneficio ecclesie LXta solidos, et uxor ejus vaccam. De cujus laude sunt testes Johannes, presbiter Salvisiaci, Laurentius maior, et Adam filiaster ejus, Paganus de Salvisiaco, Gillebertus de Rua, Lambertus Francus. Ad munimem igitur et testimonium horum omnium cartam presentem sigillo meo signari precepio, ne quis ulterius de his prefatam ecclesiam gravare vel manifestare presumat. Actum anno ab incarnatione Domini M°C°LXX°VIII°.